送李侯朝散還任一首
作者：劉弇
朝代：宋

paragraphs: 西山閱今昔，章水弄清泚。
雲陴插天半，滕閣中隠起。
青鴛千萬家，湖光豁如洗。
鍾陵一都會，信亦非偶爾。
君來無幾何，所得已倍蓰。
笑談送白日，慷慨拾遐軌。
成詩殆百篇，天籟落凡耳。
秋摽拔孤峰，陰膽掉百鬼。
顧我佁儗人，晚乃識君子。
未漫禰生刺，先倒蔡公屣。
清揚舞眉間，秀語屑瓊蘂。
囊間錐立見，公今無乃是。
柰何迫歸歟，笑把吳雲指。
六月江南天，煩抱劇含滓。
輕篙下鯢浪，畫槊搖翬尾。
高懷傲匡廬，醉眼寬彭蠡。
山長楚甸轉，駃席抉空紫。
珠璣紛滿篋，銀鈎赫蹏紙。
野蔌饒掇英，水豢足緍鯉。
人生不知他，安與樂而已。
行行勿滯淫，吳中古來美。
一官雖翕翼，焉往不爲仕。
洞庭五湖間，明月清可跐。
鹽豉誇未下，蓴羹貴千里。
由來張翰興，今復見松水。
吳兒洗眼看，吾豈倦游士。
九月秋風高，緹騎迎携李。